REGOLAMENT TAL-KUMMISSJONI (KEE) Nru 316/2006
tat-22 ta' Frar 2006
jemenda r-Regolament (KEE) Nru 2535/2001 li jipprovdi regoli dettaljati għall-applikazzjoni tar-Regolament tal-Kunsill (KEE) Nru 1255/1999 rigward l-arranġamenti għall-importazzjoni tal-ħalib u prodotti tal-ħalib u l-ftuħ ta’ kwoti tat-tariffa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1255/1999 tas-17 ta' Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u b'mod partikulari Artiklu 29 (1) tiegħu,
Billi:
(1)
Id-Deċiżjoni tal-Kunsill 2006/67/KE tal-20 ta' Diċembru 2005 dwar il-konklużjoni tal-Ftehim fl-għamla ta’ Skambju ta’ Ittri bejn il-Komunita' Ewropea u r-Renju Ħaxemita tal-Ġordan dwar il-miżuri reċiproċi ta’ liberalizzazzjoni u l-emendar tal- Ftehim ta’ Assoċjazzjoni bejn l-KE u l-Ġordan (il-Ftehim ta' Assoċjazzjoni) kif ukoll is-sostituzzjoni tal-Annessi I, II, III u IV u l-Protokolli 1 u 2 ta’ dan il-Ftehim (2), tipprovdi aċċess liberu u mingħajr limitu fil-Komunità għall-ġobon li joriġina fil-Ġordan.
(2)
Ir-Regolament tal-Kummissjoni (KEE) Nru 2535/2001 (3) jistipula, inter alia, regoli dettaljati applikati għall-ħalib u prodotti tal-ħalib tal-arranġamenti għall-importazzjoni stabbiliti għall-Ftehim ta' Assoċjazzjoni. Peress li d-dispożizzjonijiet marbuta ma' kwota ta' ġobon importat li joriġina fil-Ġordan m'humiex iktar kompatibbli mal-aċċess liberu u mingħajr limitu fil-Komunità ta' dan il-prodott kif stabbilit fil-Protokoll 1 tal-Ftehim ta’ Assoċjazzjoni kif mibdul bil-Ftehim fl-għamla ta’ Skambju ta’ Ittri msemmi hawn fuq, huma għandhom jiġu mneħħija.
(3)
Kapitlu III tar-Regolament (KEE) Nru 2535/2001 jistabbilixxi għal kwota tariffarja annwali ta' butir oriġinat minn New Zealand.
(4)
Ir-Regolament tal-Kunsill (KEE) Nru 2175/2005 tal-21 ta' Diċembru 2005 dwar l-implimentazzjoni tal-Ftehimiet konklużi mill-KE wara negozjati fil-qafas tal-Artikolu XXVIII tal-GATT 1994, li jemenda Anness I tar-Regolament (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni (4), jipprovdi għal allokazzjoni addizjonali ta' 735 tunnellata ta' butir li joriġina fin-New Zealand taħt il-kwota tat-tariffa annwali ta’ importazzjoni. Jidher xieraq għalhekk li tiġi rranġata l-kwantità ta' butir taħt il-kwota Nru 09.4589 li hemm referenza għaliha fl-Anness III. A għar-Regolament (KEE) Nru 2535/2001.
(5)
Ir-Regolament (KEE) Nru 2535/2001 għandu għaldaqstant ikun emendat għal dan il-għan.
(6)
Il-miżuri pprovduti f'dan ir-Regolament huma skont l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTA DAN IR-REGOLAMENT:
Artiklu 1
Ir-Regolament (KEE) Nru 2535/2001 għandu għaldaqstant ikun emendat kif ġej:
(1)
F'Artiklu 5, il-punt (g) huwa mneħħi.
(2)
F'Artiklu 13(2), it-tieni sub-paragrafu huwa mibdul mit-test li ġej:
“Madanakollu, fil-każ tal-kwoti li għalihom hemm referenza f'Artiklu 5(c), (d), (e), (f), (g), u (h), l-applikazzjonijiet għal-liċenzi għandhom jirrelataw tal-inqas ma' 10 tunnellati u mhux ma' iktar mill-kwantità disponibbli għal kull perjodu.”
(3)
Fl-Anness I, l-parti 1.G hija mneħħija.
(4)
Fl-Anness III. A, il-parti relatata man-numru tal-kwota 09.4589 hi mibdula mat-test stipulat fl-Anness għal dan ir-Regolament.
Artiklu 2
Dan ir-Regolament għandu jidħol fis-seħħ fit-tielet jum wara d-data tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Għandu japplika mill-1 ta' Jannar 2006.
Dan ir-Regolament għandu japplika fl-intier tiegħu u huwa applikabbli direttament fl-Istati Membri kollha.
Magħmul fi Brussell, 22 ta' Frar 2006.